«Fra Nevlunghavn», oljemaleri fra 1880. Tilhører Nasjonalmuseet for kunst, arkitektur og design.
**Annette Birgitte Anker** (født 26. september 1851 i Nittedal, død 12. desember 1885 i Kristiania) var en norsk maler. Hun malte landskapsbilder fra flere steder i Norge, blant annet Ringebu, Eidanger, Ådalen, Nevlunghavn, Kragerø og Jæren. Hun utførte også enkelte interiørmalerier.

Familie
-------

Annette Anker var datter av fattigforstander og kirkeverge Christian Anker (1811–1885) og Birgitte Dorothea Fürst. Hun var søster av maleren Herman Wedel Anker (1845–95), og tilhørte den norske slekten Anker.

Utdannelse
----------

Annette Anker var elev ved Knud Bergsliens malerskole i Kristiania i 1870-årene, sammen med blant andre Marie Tannæs, Harriet Backer, Asta Nørregaard, Ragnhild Thrane og Ragnhild Beichmann.

Vinteren 1880-1881 oppholdt Anker seg i Paris, hvor hun var elev ved Académie Colarossi og ble kjent med blant andre Kitty Kielland og den finske maleren Helene Schjerfbeck. I 1881 malte hun et bilde av Schjerfbeck ved staffeliet. I perioden 1883-1885 var Anker elev av Erik Werenskiold.

Kunstnerliv
-----------

Annette Anker debuterte på den første Høstutstillingen i Kristiania i 1882, der tre av de 26 deltagende kunstnerne var kvinner. Ankers bilde ved utstillingen var *Skårån*, et motiv fra Finland. Om dette maleriet skrev kunstkritikeren Jonas Rasch at det «første Øiekast paa dette Billede bringer En uvilkaarlig til at tænke par Werenskiold, baade i Farvebehandlingen i Landskapet og Tegning og Anordning af Figurene have noget af hans umiddelbare Friskhed og Lethed. Billedet er meget tiltalende og udført med en Dyktighed, der tilstrækkelig vidner om Kunstnerindens Begavelse». Bildene fra Finland ble utført i forbindelse med et opphold Anker hadde ved Hangö i Finland sommeren 1882.

Sommeren 1883 tilbrakte Anker blant annet i Kragerø og på Ogna på Jæren. På Jæren oppholdt hun seg sammen med Kitty Kielland og den finske maleren Ada Thilén. Samme år fikk Anker utstilt to bilder derfra – *Fristad (Jæderen)* og *Jædermotiv* – og dessuten et skuronnmotiv, på Høstutstillingen. Det ene av bildene ble innkjøpt til utlodning. På Høstutstillingen 1884 var hun representert med bildene *Fra Eidanger* og *Ved Skovkanten*.

I Norge ble det i 1800-tallets løp etablert flere kunstforeninger, som arrangerte lotterier der man kunne vinne malerier utført av etablerte kunstnere. Flere av Ankers bilder var gevinster i slike lotterier, blant annet *Vaar* (et motiv fra Bygdøy i Tromsø Kunstforening i 1881. 
I 1884 ble et av hennes malerier innkjøpt av Kristiania Kunstforening til utlodning, mens hennes bilde *Høstdag* samme år ble loddet ut i Arendal Kunstforening.

Annette Anker arbeidet naturalistisk, ofte i små bildeformater, der naturen gjengis i små utsnitt sammen med figurstaffasje, gjerne utført i et skissemessig preg. Hun var særskilt opptatt av høstmotiver, og malte flere skuronnbilder. Formspråket hennes er blitt sammenlignet med det hos Marie Tannæs. 

Det siste bildet Annette Anker malte før sin altfor tidlige bortgang var en bylandskap fra Hegdehaugen, der høstløvet står i konstrast mot den første snøen. Dette bildet ble stilt ut i Kristiania Kunstforening etter hennes død. Hun er representert i Nasjonalgalleriet med bildet *Fra Nevlunghavn* (1880).

I 1885 oppga Annette Anker kunstnerlivet for å pleie sin syke far. Hun ble smittet av ham, og døde av lungebetennelse bare én uke etter ham. Etter sitt korte kunstnerliv ble Anker i høy grad glemt.

### Frem fra glemselen

I august 2002 ble Anker trukket frem i forbindelse med en utstilling i Kunstforeningen i København. På utstillingen «Når kvinder fortæller – kvindelige malere i Norden 1880-1900» ble tre av hennes bilder vist.

Stipender, reiser og utenlandsopphold
-------------------------------------

* Paris, vinteren 1880-1881
* Finland, sommeren 1882

Referanser
----------

1. ↑   Artists of the World Online, AKL Online kunstner-ID 10081759T1[Hentet fra Wikidata]
2. 1 2   Norsk kunstnerleksikon, Norsk kunstnerleksikon ID Annette\_Anker, besøkt 9. oktober 2017[Hentet fra Wikidata]
3. 1 2   KulturNav, KulturNav-ID 94030b5b-7fdd-4369-91e5-148822f38ff7, besøkt 9. oktober 2017[Hentet fra Wikidata]
4. 1 2   Benezit Dictionary of Artists, Benezit-ID B00005381, besøkt 9. oktober 2017[Hentet fra Wikidata]
5. ↑  Lange, Marit (1995). *Harriet Backer*. Gyldendal. s. 30. ISBN 8205193010.
6. ↑  Wichstrøm, Anne (1997). *Kvinneliv, kunstnerliv*. Gyldendal. s. 45. ISBN 8252535208.
7. ↑  *Statens 90. høstutstilling 1977*. [Oslo]: [Utstillingen]. 1977. s. 18.
8. ↑  Wichstrøm, Anne (1997). *Kvinneliv, kunstnerliv*. Gyldendal. s. 196. ISBN 8252535208.
9. ↑  Opstad, Gunvald (1991). *Sørlandet og malerne*. Aschehoug. s. 182. ISBN 8203162576.
10. ↑  *Budstikken 1884.11.04*. Norge, Oslo. 1884. s. 2.
11. ↑  *Tromsø Stiftstidende 1881.10.06*. Norge, Troms, Tromsø. 188. s. 2.
12. ↑  *Vestlandske Tidende 1884.12.20*. Norge, Aust-Agder, Arendal. 1884. s. 2.
13. ↑  Wichstrøm, Anne (1997). *Kvinneliv, kunstnerliv*. Gyldendal. s. 196. ISBN 8252535208.
14. ↑  *Dagsavisen 2002.07.27*. Norge, Oslo. 2002. s. 23.

Kilder
------

* *Norsk kunstnerleksikon b. 1, A-G*. Universitetsforl. 1982. s. 59. ISBN 8200056899.
* Sørby, Hild (1983). *Jærmaleriet*. Universitetsforl. ISBN 8200066207.

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Historisk befolkningsregister **·** Geni **·** KulturNav
 |